SKRIFTLIG FORESPØRGSEL E-2477/02

af Chris Davies (ELDR) til Kommissionen

(6. september 2002)

Om: Gennemførelse af lovgivning

Kommissionen bekræftede for nylig, at ikke en eneste medlemsstat havde informeret den rettidigt om, at direktiv 2000/53/EF(1) om udrangerede køretøjer var blevet omsat til national lovgivning, og at der som følge heraf blev sendt skrivelser til hver enkel medlemsstat vedrørende dette spørgsmål.

I hvilke andre forbindelser har Kommissionen været tvunget til at indlede overtrædelsesprocedurer over for hver enkel medlemsstat?

Set i lyset af, at medlemsstaternes manglende overholdelse af de krav, der stilles i direktivet om udrangerede køretøjer, i henhold til den fastsatte tidsplan får hele lovgivningsprocessen i EU til at se ud som en ren farce, agter Kommissionen så at sætte dette spørgsmål på dagsordenen for det næste rådsmøde (miljø) eller for et andet rådsmøde? I benægtende fald hvorfor ikke?

Hvorfor har Kommissionen i forbindelse med sine svar på mine foregående spørgsmål vedrørende denne sag antydet, at den ikke agter at fremskynde overtrædelsesprocedurerne på trods af, at medlemsstaterne har bevist, at de har overordentligt vanskeligt ved at overholde tidsplanen?

(1) EFT L 269 af 21.10.2000, s. 34.

Svar afgivet på Kommissionens vegne af Margot Wallström

(25. oktober 2002)

Kommissionen har også i forbindelse med andre direktiver måttet indlede overtrædelsesprocedurer mod samtlige medlemsstater for manglende meddelelse af de nationale gennemførelsesbestemmelser. Det fremgår af de beretninger (navnlig bilag IV) om kontrollen med gennemførelsen af EU-retten, som Kommissionen hvert år sender til Parlamentet(1).

EF-traktaten giver Kommissionen de nødvendige beføjelser til at sikre, at medlemsstaterne overholder EU-retten. Således indeholder EF-traktaten grundlæggende bestemmelser om overtrædelsesprocedurer mod medlemsstaterne (navnlig artikel 226 og 228). Desuden har De Europæiske Fællesskabers Domstol gennem sin retspraksis udviklet en række materielle og formelle krav.

Når en medlemsstat ikke fremsender sine gennemførelsesbestemmelser til fællesskabslovgivningen rettidigt, indleder Kommissionen automatisk en overtrædelsesprocedure. I det foreliggende tilfælde har Kommissionen benyttet sine beføjelser til omgående at sende medlemsstaterne en åbningsskrivelse som følge af manglende meddelelse af gennemførelsesforanstaltningerne.

Til dato har fem medlemsstater underrettet Kommissionen om deres gennemførelsesbestemmelser til Europa-Parlamentets og Rådets direktiv 2000/53/EF af 18. september 2000 om udrangerede køretøjer(2). To andre medlemsstater har fremsendt et lovudkast til Kommissionen, ledsaget af en meddelelse om, at de netop skal til at vedtage det, eller at det vil blive gennemført i løbet af de kommende uger. Der er sendt begrundede udtalelser til de medlemsstater, som endnu ikke har fremsendt deres gennemførelsesbestemmelser.

Kommissionen forsikrer det ærede medlem om, at den vil fortsætte med at bruge sine beføjelser til at sikre, at medlemsstaterne overholder fællesskabslovgivningen, herunder at de opfylder deres forpligtelser i henhold til direktiv 2000/53/EF. Hvis nogle medlemsstater fortsat undlader at gennemføre direktiv 2000/53/EF, vil Kommissionen træffe alle de foranstaltninger, der er nødvendige for at rette op på denne situation, inklusive de foranstaltninger, der er fastsat i EF-traktatens artikel 226 og 228.

Kommissionen bestræber sig til stadighed på at forbedre effektiviteten af procedurerne til håndhævelse af fællesskabslovgivningen. Dette kan dog kun ske med udgangspunkt i de grundlæggende regler, som er fastsat i EF-traktaten og udviklet gennem Domstolens retspraksis.

(1) Den attende beretning om kontrollen med gennemførelsen af EU-retten (2000) (KOM(2001) 309 endelig), som findes på Kommissionens netsted vedrørende Europa:http://europa.eu.int/comm/secretariat_general/sgb/infringements/18report_2000_fr.htm. Den nittende beretning om kontrollen med gennemførelsen af EU-retten (2001) (KOM(2002) 324 endelig), som findes på Kommissionens netsted vedrørende Europa: http://europa.eu.int/comm/secretariat_general/sgb/infringements/19report_2001_fr.htm.

(2) EFT L 269 af 21.10.2000.